‘กรุงไทย’เพิ่งตื่น เปิดโอนเงินด่วนจับตลาดแรงงาน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — “กรุงไทย” จับมือ “เอ็กซ์เพรสมันนี่” เปิดบริการโอนเงินด่วนค่าธรรมเนียมต่ำ เจาะกลุ่มแรงงาน นักศึกษาในต่างประเทศ
นายพงศธร สิริโยธิน รองกรรมการผู้จัดการอาวุโส สายงานปฏิบัติการ ธนาคารกรุงไทย เปิดเผยว่า ธนาคารได้ร่วมมือกับบริษัท เอ็กซ์เพรสมันนี่ เซอร์วิส ที่มีสาขาอยู่ใน 85 ประเทศ เพื่อให้บริการโอนเงินด่วนระหว่างประเทศ ผ่านสาขา บูธแลกเงินและรถโมบายของธนาคารกรุงไทย โดยในระยะแรกจะทดลองให้บริการนี้ผ่านสาขาของธนาคาร 200 แห่ง จากนั้นจะขยายเป็น 1,100 แห่งทั่วประเทศภายในไตรมาสแรกของปีหน้า 
โดยเปิดลูกค้าให้สามารถโอนเงินไปต่างประเทศได้ครั้งละไม่เกิน 2,000 เหรียญสหรัฐ และรับโอนเงินจากต่างประเทศ เพื่อจ่ายเป็นเงินบาทครั้งละไม่เกิน 5,000 เหรียญสหรัฐ โดยที่ผู้โอนไม่จำเป็นต้องเป็นลูกค้าของธนาคาร เพียงใช้รหัสบัตรประชาชนเป็นหลักฐานเท่านั้น และคิดอัตราค่าธรรมเนียมต่ำกว่าบริการโอนเงินทั่วไป เช่น การโอนตั้งแต่ 2,5005,000 บาท จะคิดค่าธรรมเนียมต่ำกว่าที่อื่นประมาณ 100 บาท
นายพงศธร กล่าวว่า ขณะนี้มีปริมาณการทำธุรกรรมโอนเงินผ่านธนาคารกรุงไทยทั้งระบบประมาณ 1 ล้านล้านบาท โดยเป็นการชำระค่าสินค้าและบริการ 7 แสนล้านบาท และเป็นการโอนผ่านลูกค้ารายย่อย 3 แสนล้านบาท ธนาคารจึงต้องการเจาะกลุ่มลูกค้ารายย่อยโดยเฉพาะกลุ่มนักศึกษาในต่างประเทศและกลุ่มแรงงานไทยในตะวันออกกลาง เพราะลูกค้าในต่างประเทศส่วนใหญ่เป็นกลุ่มข้าราชการซึ่งยังเป็นกลุ่มเล็ก “ช่วงนี้ปริมาณการแลกและโอนเงินดอลล่าร์สหรัฐออกนอกประเทศเพิ่มสูงขึ้นมาก เนื่องจากการแข็งค่าของเงินบาททำให้มีคนเดินทางไปท่องเที่ยวยังต่างประเทศและมีการเร่งโอนค่าใช้จ่ายด้านการศึกษาในต่างประเทศเพิ่มขึ้น ดังนั้นเชื่อว่าความร่วมมือครั้งนี้จะทำให้เราขยายกลุ่มลูกค้าใหม่ๆได้ ” นายพงศธร กล่าว
นายสุเดช คีรียาน ประธานบริษัท เอ็กซ์เพรสมันนี่ เซอร์วิส จำกัด กล่าวว่า ประเทศไทยมีการปริมาณการโอนเงินข้ามประเทศประมาณ 6 หมื่นล้านบาทต่อปี ซึ่งถือว่าเป็นตลาดที่มีศักยภาพ โดยบริษัทตั้งเป้าจะทำเพิ่มส่วนแบ่งการตลาดของธุรกิจการโอนเงินข้ามประเทศให้ได้ 50 % หรือ 3 หมื่นล้านบาท นอกจากนี้ในอนาคตบริษัทยังวางแผนจะขยายสาขาไปยังประเทศลาวและกัมพูชาและประเทศในกลุ่มอาเซียน โดยจะใช้ประเทศไทยเป็นฐานทางธุรกิจในภูมิภาคนี้
“จากการสำรวจพบว่าประเทศไทยมีการโอนเงินจากแรงงานไทยในตะวันออกกลางและประเทศอื่นๆในปริมาณที่สูงและบ่อย ดังนั้นคาดว่าเราจะได้รับผลตอบรับที่ดี เพราะอัตราค่าบริการที่ต่ำกว่าคู่แข่งและมีบริษัทแม่ตั้งอยู่ในตะวันออกกลางด้วย” นายสุเดช กล่าว